钦定古今图书集成/明伦汇编/官常典/第250卷 > 《为王及善让内史第二表》李峤
## 钦定古今图书集成/明伦汇编/官常典/第250卷 > 《为王及善让内史第二表》李峤

臣及善言。臣叨荷殊私，冒陈至恳，而惕虑昏于凡识，
深诚蔽于短辞。丹概罔通，紫泥徒渥。祗奉还答，周惶
失措。臣《中谢》。臣才疏行缺，运偶时来。荣匪德迁，官由
恩达。法河象岳，升台历府。行参八命，坐陟九霄。彤轩
皂驺，非振鹭之饰；青组丹绂，是濡鹈之讥。施重丘山，
效微涓滴。妨贤自久，速谤滋深。顷因齿发之衰，得蒙
骸骨之赐。西河退老，非翫经书。东海归闲，空求药饵。
方养支离之病，翻成恺悌之恩。曲降丝纶，重收簪屦。
〈一作履〉征荣槁木，责焰寒灰。将使策蹇磨铅，入总枢秘，
牵羸引惫，参典钧石。仰抃恩渥，顾探心守。桑榆且晏，
蒲柳先秋。方与绛县老人，论其甲子；淄川艾耋，比其
容貌。“将何以对扬金扆，趋奉玉墀，当凤沼之便蕃，望
龙闱之清切。况寅亮皇极，经纶帝道，功参济巨，义等
作霖。隆替是因，具瞻斯在。永言授受，岂当容易？是用
深鉴”陈力，载怀天步，用忧折鼎，乞保悬车。且今百度
惟贞，九流式序，鹓鸿齐列，俊乂在官，可使画虎承羞，
丰貂窃幸。谬《中孚》之好爵，辱《大雅》之能官。伏愿深惟
至公，俯收曲泽，矜此疲劣，改命才贤，则器满之凶，不
累于愚叟；栋隆之吉，永光于圣代。无任惭惧屏营之
至！谨重诣朝堂，奉表以闻。